b'\n_START_ARTICLE_\n\xc5\xa0irdys\n_START_SECTION_\nSiu\xc5\xbeetas\n_START_PARAGRAPH_\nFilmas "\xc5\xa0irdys" apie tuos laikus, kai dar nebuvo interneto, mobili\xc5\xb3j\xc5\xb3 telefon\xc5\xb3, feisbuko ar instagramo. Kai jausmai buvo grynesni, kai da\xc5\xbeniau pakeldavome akis \xc4\xaf dang\xc5\xb3, kai kitas \xc5\xbemogus tapdavo svarbesnis u\xc5\xbe visk\xc4\x85 pasaulyje, kai \xc5\xa1irdys buvo tikros ir mok\xc4\x97jo plakti vienu ritmu..._NEWLINE_Istorija rutuliojasi jau po 1990-\xc5\xb3j\xc5\xb3, toli nuo miesto \xc5\xa1urmulio vaizdingame gamtos prieglobstyje \xc4\xafsik\xc5\xabrusioje sanatorijoje. Tik \xc5\xa1ios \xc4\xafstaigos gyventojai \xe2\x80\x93 ne kokie nors senukai, o stebuklo belaukiantys paaugliai. Jie serga \xc5\xa1irdies ligomis. Kai kurie viltingai laukia donor\xc5\xb3... \xc4\xae \xc5\xa1i\xc4\x85 sanatorij\xc4\x85 ir patenka vaikinukas Saulius, neblogas b\xc4\x97gikas, netik\xc4\x97tai susmuk\xc4\x99s distancijos vidury. Kaip ir dera paaugliui, Saulius dygus ir pasi\xc5\xa1iau\xc5\xa1\xc4\x99s, nenorintis suprasti, kod\xc4\x97l atsid\xc5\xabr\xc4\x97 tokioje vietoje ir nuo pat pirm\xc5\xb3 dien\xc5\xb3 nelink\xc4\x99s bi\xc4\x8diuliauti su aplinkiniais. Jau pa\xc4\x8di\xc4\x85 pirm\xc4\x85j\xc4\x85 dien\xc4\x85 Sauliui \xc4\xaf ak\xc4\xaf krinta sanatorijos senbuv\xc4\x97, donoro \xc5\xa1irdies belaukianti Milda. Nors visi tikina Sauli\xc5\xb3, kad mergait\xc4\x97 \xe2\x80\x93 ne jo nosiai, vaikinukas neketina pasiduoti. \xc4\xaeprastas paaugli\xc5\xa1kas susi\xc5\xbeav\xc4\x97jimas palaipsniui perauga \xc4\xaf tikr\xc4\x85 pirm\xc4\x85j\xc4\x85 meil\xc4\x99. Toki\xc4\x85, kuri negirdi proto balso, kuriai ne\xc4\xafmanoma atsispirti, kuri yra pavojinga, kuri i\xc5\xa1lieka visam gyvenimui ir yra stipresn\xc4\x97 net u\xc5\xbe mirt\xc4\xaf.'